khistorydata/jeongjo-sjw-relations huggingface dataset:
정조 11년
敎咸鏡監司李崇祜書逖矣玆土睠豐沛之舊鄕往哉汝欽畀觀風之重任出自八座鄕月去作一路福星惟卿儒素之家端雅其質文學經術之夙著十載胄筵恬約請謹之自持一心王家受知遇而躋崇顯之秩是父是子之俱榮莅事務而推綜密之才於內於外之歷踐南藩之茂積播口已驗利器之遇盤北邑之惠政息肩可試輕車之就熟予所欲得君爲重卿亦必隨處殫誠念玆關北一方最是海東重臬風雲護興龍之地卽周邠岐山川接射鵰之鄕如漢恒岱王化難曁土俗有獷悍之憂歲事荐荒民生多困窮之嘆設邑之議雖定尙規度之未成豎碑之役方營寔事面之有重惟彼數十州遐域凋弊正滋必須二千石良材惠澤斯究顧今日得人最急而是任捨卿其誰玆授卿以咸鏡道觀察使兼兵馬水軍節度使都巡察使咸興府尹卿其益恢遠圖勉副殊簡雪山之重輕有係民望方深北門之領鑰無憂邊政克擧蠢俗之訛誤轉甚宜導親上之方驛路之迎送頻煩須念恤下之道沿江嚴貂鼠之禁威著戢奸列鎭養豼貅之徒戒在固圉自餘稟斷厥有憲章於戱旌節辭宸卿豈無北拱之戀裘帶臥閣予可紓中朝之憂故玆敎示想宜知悉知製敎李敬五製進
정조 11년
傳于南鶴聞曰同副承旨入侍
정조 11년
備忘記咸鏡監司李崇祜下直長弓一張長箭一部片箭一部筒兒一箇賜給
정조 11년
傳于趙衍德曰軍士房承旨入侍
정조 11년
有政吏批判書李𡊠參判金文淳參議李集斗右副承旨洪仁浩進以金履禧爲大司成朴東俊爲恭陵令李萬運爲禁府都事兼掌令單鄭致淳東學訓導單金龍見西學訓導單李錫心學錄單黃乃正李德淵學諭單金初奕禁府都事李萬運敦寧主簿嚴思允相換
정조 11년
兵批判書鄭昌順參判黃昇源參議宋鍈病參知柳誼入直進同副承旨南鶴聞進副護軍李身晦李顯靖副司直韓光會鄭好仁李在簡李聖圭鄭民始李敬倫徐鼎修副司果尹羽烈
정조 11년
以咸鏡監司狀啓今十月令薦新生文魚生大口魚日氣尙暖限日不得封進惶恐待罪事傳于洪仁浩曰勿待罪事回諭
정조 11년
洪仁浩以觀象監領事提調意啓曰天文學兼敎授安得臣有頉代三曆官前正金象禹術業頗精依例差下使之付軍職冠帶常仕何如傳曰允
정조 11년
備邊司啓目粘連觀此開城留守閔鍾顯上疏則以爲本府積弊之局已至難支之境金川郡大小南面白峙鎭移屬本營爲白臥乎所白峙之移屬二南面未屬之前姑無可論以此意分付何如判付啓本府事勢之至於弩末豈待守臣疏陳而知之月前至遣備郞圖來土地形便而大臣持難之意亦有所據姑且留中未及判下是如乎觀此回啓釐正之請認出不得已第令依此施行而剋減而已無補益則難保其所減準不足來頭生財之方更加講究追後稟處爲旀債殖之爲松民切困之弊上下所共知守臣之銳意革弊意非不好不但以弊易弊爲可欠不以事狀陳聞朝廷旣被譴罷之典則其後守臣之續革新弊亦不關由其心則因可取其迹則無彼此見此疏辭意謂一體論罷而及見回啓漏却此一款大抵創商稅雖不上聞蕩積債旣有論勘則朝家之所知債與稅無間其創其罷各主己見畢竟救弊輒徹朝家朝家雖多事誠欲不屑爲此下行之擧當該罷稅守臣依蕩債守臣例施以譴罷之典僚寀自僚寀廟堂自廟堂僚寀爲僚寀隱不念廟堂之事體已是大不察近來行會跋辭煩而不簡從又間有外題說話此等事亦煩飭敎有司之責固如是乎當該有司堂上亦爲罷職以懲來後爲良如敎
정조 11년
丁未十月初八日辰時上御誠正閣同副承旨入侍時同副承旨南鶴聞假注書趙台榮記事官李相璜金祖淳以次進伏訖上曰惠慶宮進服加減歸脾湯前方中加陳皮一錢十貼製入出榻敎上曰他承旨與咸鏡監司入侍出榻敎賤臣承命出傳右副承旨洪仁浩咸鏡監司李崇祜進伏上曰北道與他道有異不可放心處矣況又數遞之餘必多疵弊之政卿今下去非不知善處而益加惕念爲之也崇祜曰臣之精力才器實無勘承之望益不勝悚悶矣上曰於北道事有何稟處乎崇祜曰北道事雖未詳知而第聞北關稍登南關告歉云南關舊還停捧間待到營欲爲狀啓矣上曰本道舊還分排爲幾萬石而昨年未捧邑果是何邑耶崇祜曰分排爲五萬石而未捧邑只鏡城一邑云矣上命鶴聞書傳敎曰今聞北伯言本道舊還分排之數如關西云西北之年事與民戶旣不相當且聞道內所在舊還鏡城一邑外皆非昨年未捧今年諸道舊還多從昨年條本道豈可異同若待分等時狀請深北頒令必有後時之歎本道舊還特許停退使各專意當年條民得以息肩大抵今年年事稍幸免歉新舊竝督勢必末由頒令而還令徒滋奸僞今玆先期下敎出於惠欲下究之意令廟堂申飭行會上敎崇祜曰此傳敎先卽行會雖深北之民無或未及知之歎可也頃聞前前北伯言北關民人不識王化率多難治云卿今下去慰諭民心宣布德意俾知朝家隱恤之澤使南北之民各安其業守令中如有不法者無惜遞罷可也崇祜曰守宰賢否惟在廉貪二者矣上曰還穀聞有分剩云事甚可怪以此之故民邑俱殘不可不一番矯弊矣崇祜曰此外又有留剩之弊云尤極怪駭矣上曰北邑自來凋殘守令輩皆以此等物作爲應食之資致有如許之弊今若除出常賑耗條以給守令則可矯其剩弊耶卿逢見守令試諭此意可也崇祜曰當依下敎詳諭之矣上曰三甲殆至難保之境邊將輩侵漁民人而然耶崇祜曰然矣上曰當初設置權管爲禦野人而今則古今異宜如有省減之道詳探物情以爲狀聞可也崇祜曰聖敎誠然如非要害處減革無妨矣上曰內奴婢弊近益尤甚云此等事亦須另念也崇祜曰臣待罪安邊時稔知此弊矣上曰三防谷事未知何如矣崇祜曰此路廢塞則民皆難之矣上曰何當發行乎崇祜曰明將發行而承文院謄錄今旣校正而臣今辭陛使都提調看檢冊名則以同文彙考爲之恐似得宜矣上曰可也命先退命仁浩書傳敎曰承文院謄錄聞已畢校正云而北伯以句管之人今已辭陛印役不可不從近爲之該院都提擧知悉俾卽董役竣事又命書傳敎曰政官牌招開政又命書傳敎曰未下直守令邊將當日辭朝命退承史以次退出
정조 11년
丁未十月初八日申時上御誠正閣軍士房承旨入侍時左副承旨曺允大假注書趙台榮記事官李相璜金祖淳以次進伏訖上曰右副承旨入侍出榻敎賤臣承命出傳右副承旨洪仁浩進伏上命書傳敎曰政官待開門牌招開政又命書傳敎曰近來官職無論大臣重臣處義之過分數未出場者固多矣近於屑越徒損體例未有甚於京兆尹肅單之降資書呈也許令捧入已示不固拒之意況重臣異於庶僚則如是而更迫於所辭之階殊非禮使之義古人猶以大匡還拜正卿而行公者特準所懇以資憲施行事令該曹知悉今無所執之可言判尹李文源牌招察任又命書備局草記批答訖命退承史以次退出
정조 11년
兼都承旨沈豐之藥院直左承旨趙衍德坐右承旨尹行元坐左副承旨曺允大坐直右副承旨洪仁浩坐直同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金膺著仕
정조 11년
有政吏批判書李𡊠進參判金文淳式暇參議李集斗進右副承旨洪仁浩進以吳載純爲刑曹判書洪秀輔爲刑曹參判柳義養爲同敦寧李文源爲同經筵洪秉纘爲同春秋李性源爲同成均尹勉遠爲義盈主簿
정조 11년
曺允大以兵曹言啓曰景福宮衛將田德雨身病猝重時月之內無望供職呈狀乞遞輪番之任不可久曠改差何如傳曰允
정조 11년
領議政金致仁箚曰伏以臣伏見松留疏本回啓判下者以革新弊而亦不關由及爲僚寀而不念事體有該守臣有司堂上罷職之命臣不勝萬萬悚蹙之至愚迷之見妄意商稅新創旣非朝家之所與知則乍行旋罷有不足陳聞且凡廟堂覆奏文字堂上雖起草命意則大臣授之況此事臣果累次往復亦自點改則不察之罪臣實爲首臣之老昏不事事此其一驗也移罪倖逭庶僚尙恥臣雖無似名忝大官惶愧靡措露箚自列伏乞聖明亟降威譴勘臣罪戾以爲不職者之戒焉取進止答曰省箚具悉卿懇回啓事外多有不職之端有譴罷之擧矣卿旣以此爲引有司堂上譴罷事分揀卿須安心勿辭視事仍傳曰此批答遣史官傳諭
정조 11년
左議政李在協右議政兪彦鎬等箚曰伏以臣等卽伏聞因昨日籌堂之被譴首相至有箚引之擧臣等於此亦有不敢晏然自安者凡廟堂覆奏文字例皆輪示停當而後始得入啓今此松留疏本之覆啓也授以命意往復點改首揆雖作爲自引之端而至若輪示之際漫不省察矇未可否則臣等之失亦難自恕玆敢聯陳短箚伏乞亟降威罰以警具僚不勝幸甚取進止答曰省箚具悉卿等之懇譴罷反汗無可引咎之端卿等安心勿辭視事仍傳曰此批答遣史官傳諭于左右相
정조 11년
丁未十月初九日午時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修鄭東浚原任直閣徐龍輔以次進伏訖上曰政官入來開政乎衍德曰然矣上曰政事望筒持來賤臣承命出持入上進覽落點訖敎曰此望筒出給仍答下直可也賤臣承命出傳上命書領相箚批下敎曰俄者政事中奉常提調望勿施事分付命退諸臣以次退出
정조 11년
兼都承旨沈豐之藥院直左承旨趙衍德式暇右承旨尹行元坐左副承旨曺允大坐直右副承旨洪仁浩坐直同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金膺著仕
정조 11년
南鶴聞啓曰新除授大司成金履禧除拜後過三日不爲出肅依定式推考警責仍卽牌招察任何如傳曰允
정조 11년
沈豐之啓曰同經筵李文源旣入闕中不爲肅謝直爲出去事甚未安推考警責何如傳曰允
정조 11년
傳于曺允大曰象所共知情病外懸病備堂竝牌招
정조 11년
以慶尙監司狀啓靑松還穀限折半許令作錢事傳于洪仁浩曰糶多民困反有甚於穀貴依狀請施行俾革民弊顧革民弊反貽民弊沈基泰之已鑑昭在道伯若念日前關飭之朝令尤焉敢放忽更加嚴飭此外糴多邑亦令從民願次次貿遷期有蘇弊之效事嚴飭
정조 11년
以慶尙監司狀啓咸陽還穀待開春方便移劃事傳于洪仁浩曰何異於靑松事狀辭結語無甚別白道伯推考此意行會
정조 11년
以原春監司狀啓罪人崔二乭待用刑更加嚴覈事傳于洪仁浩曰聽言觀貌明是愚蠢則不必滯囚放送事回諭
정조 11년
以忠淸監司啓本岬寺紙地矯弊形止馳啓事傳于洪仁浩曰本寺之凋殘由於紙弊之滋甚聞於前後道伯之說已知之今所云釐弊者未知果然有食效之擧而奏御狀辭旣如是費言來頭繡行先從寺弊按査萬一有不若狀辭則前伯該倅焉逭重勘令該曹竝以此意嚴飭行會
정조 11년
兵曹口傳政事副司直單李秉模
정조 11년
吏曹口傳政事以兪漢雋爲富平府使
정조 11년
南鶴聞以承文院都提調意啓曰本院提調近甚數少事多苟艱行副司直金鍾正鄭昌聖李性源戶曹判書徐有隣行副司直徐有寧禮曹判書金履素刑曹判書吳載純行副司直鄭好仁鄭民始吏曹判書李𡊠行副司直李在簡議政府右參贊尹塾兵曹判書鄭昌順漢城府判尹李文源行副司直李聖圭兼承政院都承旨沈豐之吏曹參判金文淳行副司直李秉模刑曹參判洪秀輔行副司直洪檢蔡弘履漢城府右尹朴祐源行副司直金憙竝還爲差下同知中樞府事尹師國戶曹參判李在學司憲府大司憲李致中行副司直金頤柱行司諫院大司諫李度默兵曹參判黃昇源行副司直洪秉纘亦爲差下使之察任何如傳曰允
정조 11년
曺允大以備邊司言啓曰使行帶去事目依下敎釐正後年條懸錄書入之意敢啓傳曰知道其中禁條雖在大典原編多是恒貿之物添書公文外三字以下此槪要之易行也至於丙午定式條令稍久則法易弛今番使行更加申明嚴飭至於書冊則我國人家溢宇充棟者無非唐本雖於已出本耽看足爲該洽人亦足爲文章士更安用多購乎最所切可惡者所謂明末淸初文集及稗官雜說尤有害於世道觀於近來文體浮輕噍殺無館閣大手筆者皆由於雜冊之多出來雖不必設法嚴防爲使臣者若能禁其已甚猶賢於蕩然此意令使臣知悉至於雜術文字元事目中別立科條期於痛禁可也
정조 11년
大司成金履禧疏曰伏以天休滋至中宮殿産室廳排設已有日矣八域顒祝萬品同欣仍伏念臣百無肖似最居人下加以蒲柳早衰特一癃痼無用之物耳偏蒙剪拂之隆恩前後揚歷罔非踰分而涓埃未報罪戾徒積居常愧懼若隕淵谷迺者國子新除忽下於千萬夢寐之外臣聞命驚惶罔知所措直欲逃遁而不可得也噫此是何等職任臣是何等庸品而今乃有此誤恩也師儒之長卽古掌敎之官也五敎之敷三物之興尙矣莫論若其訓迪之方矜式之道事無大小亦有其責下此而課試勸奬無非事者則其不可以非其人而輕授也明矣是故從前居是任者苟非才學地望爲一世所推服者莫敢望焉藉曰世級漸降人才不古夫豈有如臣之濫竽者哉況臣少而失學才且至駑尋摘末技亦不猶人晩誦經傳倖竊科第攻令程式尤所茫昧乃今猝然苟充於萬不近似之任使之據皐比而揖讓多士群情之駭惑公議之嗤笑從可知矣畢竟顚沛理必無幸臣身狼狽固不暇恤其爲辱朝廷而羞賢關當如何也自知則明自量也熟去就一節初非可論召牌之下承膺無路玆敢披瀝肝膈冒瀆崇嚴伏乞聖慈天地父母察臣言之非飭念官方之至重亟命鐫改臣職回授可堪之人以安私分以重公器不勝幸甚省疏具悉爾其勿辭察職
정조 11년
副應敎鄭萬始疏曰伏以邦休已兆於毓慶人情咸聳於設廳攢手默祝帀域攸同仍念臣卽一顓蒙最居人後倖竊科第偏荷恩造四載講製厚沾作成之澤歷揚淸要祗招僥濫之譏每承除旨顔輒發騂惟是殫竭駑鈍奔走夷險爲可以少效塵刹之報豈容一毫置想於占便之圖而區區私情亦有所不忍終默者敢此仰首鳴號於仁覆之天焉臣不孝不天早失所怙相依爲命者獨偏母在而臣母之閱歷險釁恩勤顧復尙冀其有他日者亦惟臣在已責勉常切於成立慈愛倍篤於孤孑絲身穀腹念念不置撫項懷袖循循善誘俾臣之脆質魯才以長以敎以至于策名詩曰欲報之德昊天罔極嗚呼臣之謂矣臣今夤緣幸會忝叨從班自己榮耀蔑以復加而奈未有一日反哺之養粗伸烏鳥之情徒以過福之懼貽憂於偏母則居恒踧踖若無所措其躬況臣母夙抱貞疾衰且轉痼帖席叫痛寧日恒少眞元漸鑠形神漸脫調護扶接之方專靠於刀圭而家力綿綴亦未能盡其誠歲月不駐人事難期若不及此陳懇獲遂至願則將爲臣沒身之恨玆控迫切之私冒瀆崇嚴之聽自知僭踰無所逃罪伏乞聖慈俯垂矜憐特令選部畀臣一小邑使臣得以簿書聽理之餘自致其藥餌供奉之節千萬不勝至禱答曰省疏具悉疏辭下該曹稟處
정조 11년
丁未十月初十日酉時上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命讀公事仍命書判付訖上曰嶺營狀啓二度今日內跋尾下送事分付賤臣承命出傳命書傳敎曰此時守令不可一刻曠官富平府使之代令該曹口傳擇差待下批仍卽辭朝命退承史以次退出
정조 11년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐右副承旨洪仁浩坐同副承旨南鶴聞坐直注書金孝建病一員未差假注書李羲觀藥院直趙台榮仕直事變假注書金膺著仕
정조 11년
尹行元啓曰新除授刑曹判書吳載純除拜後過三日不爲出肅依定式推考警責仍卽牌招察任何如傳曰允
정조 11년
傳于趙衍德曰右承旨與輪對官入侍
정조 11년
以京畿監司狀啓楊州老人應資落漏人令該曹稟處事傳于洪仁浩曰一番落漏猶難免不察又有此報來該牧使事當論罪而只請漏資之釐正道伯事亦非矣推考漏資人政官牌招開政下批內侍則在前歲饌及推恩雖用朝官例分秩名目例以內侍秩書之此狀本書以朝官秩未知本道謬例之如何而亦是不察以此以彼無非溺職當該牧使爲先從重推考
정조 11년
有政吏批判書李𡊠參判金文淳進參議李集斗式暇左副承旨曺允大進以成德朝爲同義禁李白圭爲司䆃僉正李曾祜爲引儀承文提調單金鍾正鄭昌聖李性源徐有寧徐有隣金履素吳載純鄭民始鄭好仁李在簡李聖圭李𡊠尹塾鄭昌順李文源沈豐之金文淳李秉模洪秀輔洪檢蔡弘履金憙朴祐源尹師國李在學李致中金頤柱洪秉纘李度默黃昇源
정조 11년
尹行元以吏批言啓曰司僕寺正朴聖泰呈狀內素患痰癖之症當寒添劇蠢動無路萬無供仕之望今姑改差何如傳曰豈可數遞向於臺望猶越點則如是草記可謂曲循卿則推考
정조 11년
兵批判書鄭昌順進參判黃昇源參議宋鍈病參知柳誼入直進同副承旨南鶴聞進以洪秉纘爲副摠管金光顯爲同知曺命五爲忠壯將田光沃爲景福將副司果金象禹及第柳繼彭閑良金學祖以上今加折衝加資事承傳
정조 11년
傳于洪仁浩曰中官崔鳳佐拿處
정조 11년
傳于南鶴聞曰左承旨與尙衣提調入侍
정조 11년
南鶴聞以弘文館言啓曰校理尹翊東連呈辭單不爲行公卽爲牌招察任何如傳曰允
정조 11년
曺允大以一所巡廳言啓曰去夜初更五點量犯夜人御營廳別抄折衝韓致瑞白衣大醉橫過於帽洞執捉依例移送義禁府之意敢啓傳曰知道
정조 11년
丁未十月十一日辰時上御誠正閣右承旨同副承旨與輪對官入侍時右承旨尹行元同副承旨南鶴聞假注書趙台榮記事官李相璜金祖淳養賢庫兼直長朴暉內贍奉事林秉遠工曹佐郞兪漢忠西活人別提沈選之尙衣僉正鄭存玉宗廟副奉事徐敎修忠勳都事吳泰詹西氷庫別檢成鼎柱義盈庫直長洪彝浩掌樂僉正鄭致綏以次進伏訖上曰輪對官以次進前暉等進伏上各詢職姓名暉等仰奏訖上曰有所懷乎暉等曰別無仰達者矣上命先退命鶴聞書傳敎曰時囚罪人李弘遠罷職放送鄭德秀等滯囚已久亦足懲勵放送鶴聞曰右副承旨洪仁浩今已畢做亦完例直矣上曰使之出直可也命退承史以次退出
정조 11년
丁未十月十一日巳時上御重熙堂左承旨入侍時左承旨趙衍德假注書趙台榮記事官尹行任金祖淳原任直閣徐龍輔以次進伏訖上曰有司堂上一員來待出榻敎賤臣承命出傳上曰來待有司堂上入侍賤臣承命出與有司堂上徐有隣偕入進伏上命書傳敎曰聞於昨日筵奏近來民習之無嚴誠可駭該帥問備城將拿勘出於尊國綱重師律雖是當許之事以此民習不可曲施然山城不設則已名以幕民貯粟年年捧留各邑居民之不饑則散固勢也捧留一款不惟不可失信於饑民城民之習亦不可不懲若就該廳城餉倉餉苟講支活之策亦豈無方便之事先令廟堂發遣文備郞山城平倉餉穀捧留該邑數爻城內民戶數爻知來仍令論理草記稟處事知悉擧行上曰文備郞自政院招致諭以平倉北漢穀簿一一考閱而穀包今若反閱易致遲延勿爲反閱捧留該邑數爻居民戶口城餉聊賴者爲幾人詳悉知來事係民情不可少緩明日內復命事分付命退諸臣以次退出
정조 11년
丁未十月十一日酉時上御誠正閣左承旨與尙衣提調入侍時左承旨趙衍德假注書趙台榮記注官李宗烈承膺祚尙衣提調鄭昌順以次進伏訖上曰今此玉帶是先朝所御之帶而今旣補完誠可幸矣昌順曰臣意則猶有未盡之慮矣上曰玉帶中此是最輕者矣昌順曰俄果權稱則重爲二十三兩五錢似爲輕者矣上曰今冬都政當出幾窠耶昌順曰臣參都政有未可知而出六者多付虛司果矣上曰出六爲幾人耶昌順曰多至十六人而實無區處之道矣上曰初入仕窠則雖其夥多而出六人之無路區處可悶矣昌順曰此無他廣取武科出身居多故然矣仍命退諸臣以次退出
정조 11년
丁未十月十一日酉時上御重熙堂承旨入侍時左承旨趙衍德假注書趙台榮記注官承膺祚記事官尹行任以次進伏訖上曰金虎門仍留乎衍德曰然矣上曰近聞大臣出入闕中時不乘方席云此後乘而出入事分付政府樞府賤臣承命出傳命退承史以次退出
정조 11년
以校理尹翊東牌不進罷職傳旨傳于尹行元曰只推
정조 11년
以中官崔鳳佐拿處傳旨傳于南鶴聞曰分揀
정조 11년
以咸鏡監司狀啓莫重朔膳進上不得封進不勝惶恐待罪事傳于尹行元曰勿待罪事回諭
정조 11년
洪仁浩以二所巡廳言啓曰去夜二更量犯夜人出身禁軍池雲成執捉依例移送義禁府之意敢啓傳曰知道
정조 11년
以池雲成囚單子傳于曺允大曰保放
정조 11년
洪仁浩以義禁府言啓曰因一所巡廳啓辭去夜初更量犯夜被捉人折衝韓致瑞移送本府事命下矣韓致瑞今方待命卽爲拿囚之意敢啓傳曰保放
정조 11년
丁未十月十二日午時上御重熙堂右副承旨入侍時右副承旨洪仁浩假注書趙台榮記注官李宗烈承膺祚以次進伏訖上命書傳敎曰今番尙方所進修補玉帶卽先朝所御帶也所重自別功役善就該院提調鄭昌順內下大虎皮一令賜給該掌郞官問名陞敍上曰昨日有司堂上處有所下敎者氷丁事以草記稟處事招致備郞傳諭于大臣可也上曰柳文養摘奸後今當還歸耶仁浩曰似未還來矣命退承史以次退出
정조 11년
丁未十月十二日初更上御重熙堂坐直承旨入侍時左承旨趙衍德假注書趙台榮記注官承膺祚記事官尹行任以次進伏訖上命書平安道都試回啓判付訖上曰柳文養入來乎衍德曰俄聞來到兵曹直房手本今方修正云矣上曰卽爲修納事分付賤臣承命出持入上進覽訖上曰此手本以草記稟處事分付命退承史以次退出
정조 11년
兼都承旨沈豐之坐左承旨趙衍德坐直右承旨尹行元坐左副承旨曺允大坐右副承旨洪仁浩坐同副承旨南鶴聞坐直注書金孝建病一員未差假注書李羲觀藥院直趙台榮仕直事變假注書金膺著仕
정조 11년
以校理尹翊東牌不進罷職傳旨傳于南鶴聞曰只推
정조 11년
南鶴聞以弘文館言啓曰校理尹翊東旣有只推之命卽爲牌招察任何如傳曰允
정조 11년
沈豐之以承文院都提調意啓曰會寧慶源交易事禮部咨文纔已出來矣回咨依例撰出正書安寶後順付於今番節使之行何如傳曰允
정조 11년
南鶴聞以備邊司言啓曰因本司文郞廳柳文養山城平倉餉穀捧留城內民戶數爻手本有草記稟處之命矣取見其手本則以爲平倉餉穀當年條移轉捧留本邑爲一千三百二十二石零私受民還錢代捧爲五千一石零城內各倉餉米當年條移轉捧留本邑爲二千九百四十四石零私受民還錢代捧爲一萬六百七十一石零民戶爲二百六十戶男女壯弱爲八百九十二口而移轉主人保主人役人等以城餉糶糴爲呴濡之資者爲二百八十九名大抵平倉居民旣有附近三十里輸納之令又有他燻造曝白紙役等業而惟彼城民之賴活不過糶糴之餘利今焉秋熟包米不上契活沒策納還望絶而其中移轉主人保主人役人等納還殆同龜背括毛宜講支活之策云矣移轉穀捧留之後平倉山倉倉底居民之失利勢所必至而平倉則旣有附近處轉納之穀又有數件事生活之事雖無別般軫念庶幾不底遑汲而至於城內民人則數千之米穀捧留許多之糴民稀闊故酒食資生擔負雇價俱屬無麪之不托其勢不飢則散誠如聖敎第其私受米一萬六百餘石代錢殆近六萬兩錢條中亦不無若干沾漑之資外面觀之此若可以紓力而非但比之米條多寡不當往來催督之際所得盡歸所費云若此則朝家懷保之政不必因此有所加減而他無可以區劃者第念城餉規例每石耗來納則爲一斗捧留則爲一斗五升云城內居民旣以捧留難支則除此五升條餘剩之穀救彼數百戶難支之勢恐不至於太濫捧留條二千九百四十四石每一石五升米就城餉中特爲除出移轉主人保主人役人名色及其他募民中最貧窮者區別大中小戶量宜抄擇分數俵給待明秋除耗捧上以爲奠接之地私受米無論錢米從民願收捧事摠使畿伯已有所往復云亦此一體分付方便擧行俾作一分聊賴之資向來摠使之問備城將之罷拿已經處分而民習則不可不戢當該首倡人令帥臣摘發嚴繩以懲日後何如傳曰允如是分給便好依此施行至於私受米一款名色雖與移轉有異擔輸之際人畜之俱困何異於移轉且以事體言之體重之公轉旣許捧留反輕之私受從便收捧云者畿伯事未知爲當何厚於公輸之民薄於私受之類乃爾第令從民願爲之從當別遣廉察若有人畜之當寒致傷則是道伯使之傷之預令知悉事嚴飭行會大抵有城則不可無民有民則不可無穀誠示不可缺一而一城之關係小邦畿之懷保大朝家每念畿民常有罷摠營之意蓋民心成城城不足爲也然未諧於戊戌銳意之時今不必云云此後除非大登之年緣該營困我畿民之事無論常納恒糴決難準例許施廟堂不可不知朝家本意也
정조 11년
南鶴聞以備邊司言啓曰因摠戎事徐有寧筵奏有自廟堂更問該廳草記之命矣問于該廳則以爲今年城餉捧留各邑之後城內居民無所聊賴而本廳私受米間於歉歲有代錢捧上之例各邑捧留米若依此例以錢輸納於城倉則不無沾漑之端民情擧皆願此故有所提奏而辭未及達意云矣該廳旣見募戶之難聊又引私受之已例有此仰達而城還私受雖曰同是軍餉私受則保戶受出私分城還則官長領民糴糶事面本自不同且捧留各邑成命已久私受之例不可用於城還置之何如傳曰旣命備郞摘奸此草記以休紙還給
정조 11년
洪仁浩以義禁府言啓曰因二所巡廳啓辭去夜二更量犯夜被捉人出身池雲成移送本府事命下矣池雲成今方待命卽爲拿囚之意敢啓傳曰知道
정조 11년
丁未十月十三日申時上御重熙堂都承旨入侍時兼都承旨沈豐之假注書李羲觀記事官李相璜金祖淳以此進伏訖豐之曰雖因醫官輩朝夕問安承聞起居而凡節無由詳知下情不勝紆鬱矣上曰予之所知者亦不過醫官輩所知者矣豐之曰臘劑例於冬至前七十日始製而今則尙不得始之矣上曰姑爲徐徐何妨之有豐之曰本院所用淸今秋等十六斗前已仍用來頭用處甚多而目下已有不足之患誠可悶矣上曰薑茶罷後所用宜有省減而如是不足何也臨時果有不足則寧使戶曹貿用此後則別卜定與仍用須勿爲之可也豐之曰本院事多可悶而至於蔘政則自上洞燭弊端列邑亦艱辛備納而一入本院自多浪費每患不足尤可悶矣上曰蔘料以生材封入時亦有劣條乎豐之曰然矣自上有劣竝封入之敎則竝劣封入不然則爲醫官輩所食矣上曰予則以不竝劣封入故認以別貿蔘元無劣條矣此事須與戶判相議此後別貿蔘則去其劣條上下之例可也且藥院事全不成說惠廳有藥材貢物而便爲渠輩囊橐藥材則初無入院者矣豐之曰常材則八道皆有進上而俱無去處蓋提調則無所與全爲醫官輩所管各司弊端無如內局者矣上曰藥材品好者皆無去處今則內局所製藥殆不可用矣豐之曰至於御藥所用豈至如此乎上曰唐材則曾有用遺在而今則不然鄭民始嘗欲釐正而怨讟朋興遂不果矣豐之曰進上鹿茸置之橐中而初不封鎻故臣書謹封納于櫃中而鎻之渠輩便以爲無前怪擧矣上曰戶判爲提擧時過於柔善故內局事至於如此此後凡事須着意收拾小小處不必盡察而大體則照管可矣命書榻敎曰中宮殿進御加減達生散五貼製入命退承史以次退出
정조 11년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐右副承旨洪仁浩坐同副承旨南鶴聞坐直注書金孝建病一員未差假注書李羲觀藥院直趙台榮仕直事變假注書金膺著仕
정조 11년
傳于尹行元曰都承旨入侍
정조 11년
傳于尹行元曰京畿監司入侍
정조 11년
傳于洪仁浩曰戶房承旨入侍
정조 11년
左承旨趙衍德左副承旨曺允大右副承旨洪仁浩同副承旨南鶴聞啓曰伏以災異常現於有道之世何也蓋明王喆辟敬天愛民一念憂勤罔敢少忽而其或有一政一令之失中過當則仁愛之天必警之以災使之恐懼惕勵上下修省以致轉災爲祥天人一理沕然無間於此可見矣惟我殿下臨御以來對越之誠懷保之德可謂至矣盡矣而今日靑臺之報奚爲而至哉嗚呼災不虛生必有所召臣等不敢知殿下政令施措之際或不無致災之端而然歟夫乖則爲災和則致祥理應靡忒試看今日朝象可謂和乎乖乎趨向未定而朝無寅協之風傾軋成習而世多潰裂之憂身謀最爲能事國計且置膜外仰惟丙枕之憂中朝之歎未嘗不惓惓於鎭安和協之方而宿弊膠固終有化不得焉者此殿下之治未盡於協朝象者一也民惟邦本本固邦寧故爲國長計莫先於民志之壹定而顧今民志可謂定乎否乎亂逆層生而彝倫將斁喣濡太過而典憲漸壞憂深滋蔓而亂本自如恩推解網而凶窩未破石壓笋出醞釀之慮尙多風吹草動詿惑之輩踵起此殿下之治未盡於定民志者一也至於奢侈之風弊至難醫夫高䯻一尺廣袖全匹固無怪於上好下甚而今也反是上則懋澣衣大布之斂而下則犯墻紋屋繡之僭上則惜露臺百金之費而下則競日食萬錢之富靡然相尙莫之可禁殿下之治能臻於祛奢侈乎貪墨之罪邦有常典而滔滔一世習俗已痼朝紳無不愛錢之人廉吏有不可爲之戒贓官汚吏間或乍罹罪網而輒復甄滌道臣繡衣雖有一時摘劾而不知懲畏民生之困瘁財用之匱竭職由於此殿下之治能臻於懲貪墨乎凡此數條卽擧其大者其餘受病之端難以毛擧嗚呼以殿下盛德休治政令節目之間有此闕失乃於收藏之月以致轟殷之災上天告警之意豈不諄且切乎在今弭禳之方亶係乎殿下一心上惕然奮勵若憂朝象之未協則懋之以大中至公之道憂民志之未定則先之以義斷威克之政欲祛奢則惟恐導率之未盡欲懲貪則必思賞罰之得當精白一心董飭群工以底滌去乖沴導迎太和則今此天災卽殿下致治回泰之一大機會也惟聖明懋哉懋哉臣等方欲聯籲之際伏奉備忘下者三日減膳之敎有以仰遇災戒懼之聖意也然應天之道不在文而在實伏願益懋實心實政以爲消災迓休之道焉臣等職添近密誠切憂愛竊附格心之義仰裨側身之德惟殿下勿以人而廢其言也惶恐敢啓傳曰言甚切實當留意
정조 11년
尹行元以兵曹言啓曰五衛將尹曙素患痰癖之症當寒添劇時月之內無望供職呈狀乞遞宿衛輪番之任不可久曠改差何如傳曰允
정조 11년
洪仁浩以左邊捕盜廳言啓曰本廳兼從事官趙義鎭身病猝重勢難察任改差何如傳曰允
정조 11년
領議政金致仁箚曰伏以節屆純陰日候過暖果然今日之雷作而轟殷非常以臣繞壁之心仰想廈氈之憂顧今治化方隆百度惟貞寧有闕政上致天怒只緣如臣無似癃老垂死久叨匪據䠥躃周行尸素中書求退雖切而未蒙矜憐一日二日奄至朞歲大而誤國家之事小而墜廟堂之體種種點檢慙懼多端有相如此亦足召災伏乞勿拘虛文亟許譴斥以盡消彌之策亦願聖上念古人竿頭進步之喩勿謂已治已安更期聖而益聖存心於節宣之方加意於問學之工用舍則公而必辨臧否爵賞則愼而恒戒濫侈塞尾閭而爲節用之本恢聽納而開來諫之門則轉災爲祥之休可復見於今日矣伏見卽下備忘至有三日減膳之命有以仰聖心懍惕靡所不及而若其實政要道恐不外於右陳數條唯聖明念哉賤疾下痢之症日來益劇昏頓呻楚無以備陳衷懇臣尤惶悚取進止答曰省箚具悉卿懇由予否德卿於何有六段嘉謨可作頂鍼卿其安心勿辭視事仍傳曰此批答遣史官傳諭于領議政
정조 11년
左議政李在協箚曰伏以近年以來冬雷之作殆無歲無之而砰䃘之聲又發於收藏之節矣十行絲綸諄複懇摯至下減膳之敎噫人事失於下而後天怒見於上臣竊觀今日聖明在上群工勵翼軫蔀屋之無告則遇豐歲而猶施蠲恤之政慮侈靡之成風則禁紋緞而克盡繼述之道言路之閉則每戒媕婀之習典學之勤則不懈講對之規殿下之事天亦至矣今乃以可驚可愕之災大警動之者夫豈無所以哉若究其本則輔相之不得其人失政之大無過於此如臣無似忝叨匪據聖朝藉曰無闕而未嘗進匡格之語廟務雖云不滯而未嘗建懷保之策人心之日漓而臣無以鎭之朝象之日潰而臣無以救之隨行而進逐隊而退八九朔之間了無一言一事之可以稱塞者然而評彈不至庇覆有加徒積瘝曠之辜便作譏罵之囮天安得不出災異以譴告之乎漢廷遇災策免大臣雖可謂應文之故事而爲今之道應天以實寔不外此伏乞聖慈勿以倒套而忽之亟賜斥退改卜賢德亦宜奮發睿聰益加恢弘以基太平萬世之業是臣區區之望也臣方乞免之不暇未能指陳得失仰裨螢爝尤不任主臣之至取進止答曰省箚具悉卿懇職由否德卿須安心勿辭視事仍傳曰此批答遣史官傳諭于左議政
정조 11년
右議政兪彦鎬箚曰伏以閉藏之月忽有轟殷之聲臣不覺蹶然而起懍然而驚不知所出顧臣愚昧不敢知何事可以致災而有國之置相得失而隆替隨之則其所關係何如而乃以如臣至庸極陋千不近萬不似之身拔之衆望之外置諸百僚之首伴食中書半載有餘其爲國家之疵政無大於是災異之生固其宜也惟有亟退臣身改卜賢德庶可以弭異而濟艱臣之此言非敢毫分外飾庶幾天日之明有所俯燭也因災策免故事班班伏乞聖慈亟命鐫臣職秩以答天譴以安私分不勝萬幸取進止答曰省箚具悉卿懇首揆批已及之卿須安心勿辭視事仍傳曰此批答遣史官傳諭于右議政
정조 11년
丁未十月十四日辰時上御重熙堂都承旨入侍時兼都承旨沈豐之假注書李羲觀記事官李相璜金祖淳以次進伏訖上曰昨日掌務官事誠怪駭矣豈有望筒而不書官名只書姓名者乎提調於本院事無不次知此等事何不照管乎豐之曰渠輩日前已書置望筒而第緣未詳使行之何名更欲追後書愼而入啓之時忘未書塡云此亦小臣不察之罪不勝惶悚矣上曰金宗建本自猥濫向來交結宰相之習實多可痛而幸而漏網又以渠祖之故得爲掌務官則不思畏謹又有此無前之事豈不可駭乎予於都提調事實有慨然者七十大臣有何餘戀且慕堂以後洪氏卽我國望族則結姻金氏已自不可而於其姪婦一日問訊幾至十次此何擧措中人則如金宗建輩又復結納藥院所屬無嚴之習亦由於都提調有以啓之也豈不可慨且予於慈殿慈宮本第人亦不任用則況於此家乎予之不用戚里之意爲今日廷臣者亦宜對揚而如領敦寧則年位已如此且其子雖非登科殆勝於登科者正宜只知有國不知有他而乃欲倚仗洪樂恒之子婦以爲傍結戚里之計何也蘧伯玉行年五十知四十九年之非須以予言一一傳及於領敦寧使之七十而知六十九年之非不亦好乎豐之曰都提調見識固有不逮而豈其本心如此乎上曰予則拯拔自家且是外家宗家故待之自別而自家行事如此自今以後非予所知須使之善爲鑽刺於其姪婦家可矣命退承史以次退出
정조 11년
丁未十月十四日巳時上御重熙堂戶房承旨入侍時左承旨趙衍德假注書趙台榮記事官尹行任金祖淳檢校直閣徐鼎修以次進伏訖上曰今日傳香何承旨爲之乎衍德曰同副承旨傳香矣命書傳敎曰傳香承旨馳詣宗廟景慕宮奉審摘奸以來上曰京畿監司入侍出榻敎賤臣承命出與京畿監司徐有防偕入進伏上曰近聞南陽府使上京久留云卽令下送可也有防曰當依下敎下送矣命退諸臣以次退出
정조 11년
以京畿監司狀啓曰次及朔膳所封生鮮參半代捧事傳于洪仁浩曰依狀請施行廚院亦令代捧
정조 11년
備忘記傾軋之習敢售今日乎朝家之陶甄一念可透金石金遇國獨不知之乎不知而言之是不畏也知而言之是不信也不畏君命不信王言尙可曰有分義乎重臣尹蓍東金鍾正事一筆句斷下語齪齷似此習氣不欲堪視一筮仕備擬何如是吹覓乎遑遽中無妄何如是驅勒乎至於前校理金履成之對策予所嘉尙而賜批者履成之以此遭彈誠冤矣所慮者相反之流弊所說者往時之舞弄言固是理亦然履成有何罪乎且予近觀其人果好之欲用之雖有遇國十輩何拘於湔拂大抵無彼無此無甲無乙人無見枳物無不遂擧一國搢紳大夫咸鑄樂育之中爭造平蕩之域卽予一副當苦心血誠也如遇國不率敎者豈可待以言官正言金遇國亟施譴削之典惟今多費辭敎豈或動於一遇國欲定規模先審幾微預杜物我跳踉之漸然後庶得以從欲此意令出入三司之臣知之
정조 11년
大司諫李度默疏曰伏以臣於臺閣之任本自萬萬不稱雖無可辭之義猶不當冒居況於年前自速罪戾屢被人言至今追思惶汗浹背自玆以來便成鐵限前後屢叨輒敢違逋未嘗爲供職之計者聖明亦已俯燭矣向者恩除適値大庭起居之日雖不得不暫出肅命而處義卽當自顧慙忸廉防甚大不可放倒言責至重不宜虛縻伏乞天地父母俯賜諒察亟許鐫改以安微分以爲居臺不職者之戒焉臣雖不以言官自處當此上天垂警聖主修省之日憂愛之忱耿耿未已豈敢泯默而止乎伏惟我殿下一德休明克享天心曰雨曰暘有禱輒應相與之理昭然靡忒而迺於陽藏之節有此雷鳴之異丁寧之戒豈無所召也嗚呼有國之政莫先於懲討懲討之典不得其當國無以爲國人無以爲人災異之來理固當然粵自丙丁亂逆層生枝葉徒剪窩窟未破誅治之擧失之太寬以致十年之間百變愈惜彝倫斁敗人心陷溺明義一書湮晦無餘而昨今年來又復依舊寬假半行刀割輿情之冤憤莫洩國家之虞憂自在以蒼穹仁愛之心安得無告誡之明也噫朝廷之上黨習漸痼莫體鎭安之意寅協無望草野之中民志靡定不識懷保之恩訛僞滋興大小恬嬉紀綱無振擧之期上下凌替風俗有渝薄之歎此實爲深憂痼弊而隨事矯救亦云末耳苟求其本惟在殿下一心上誠使恐懼之念久而靡懈雖在處獨之時常若遇災之日方寸之中對越上帝則將見庶績咸熙萬姓於變退星之祥枯桑之德不獨專美於古惟殿下懋哉懋哉答曰省疏具悉所陳當體念卿其勿辭行公
정조 11년
大司憲李致中執義宋銓司諫洪樂淵掌令嚴思憲李尙度持平崔守忱吳翼煥獻納申禹相正言申大尹等箚曰伏以今者隱隱之異奚爲而作也夫天災時變固非治世之所宜有而挽近以來無歲不有天心雖切於警告人情易狃於恬常臣等不敢知我殿下恐懼修省之方果不以爲偶然一有而思所以大警動大振作耶乃者雲臺之報未徹而先下警災之敎暬御之箴未至而遽頒減膳之命一念之致慶雲三言之退熒惑庶復覩於今日矣噫天人之際雖遠而甚邇感應之理難微而極顯災不虛生必有所召臣等固不敢掇拾傅會之語以爲某事之召某災而若論其一二得失則亦豈無可言者耶竊覸殿下臨御以來一心對越凡所以敬天恤民之方靡不用極而聖志愈勤治效愈邈三行刀割一部明義無地可讀則懲討之典其可謂得其道乎建極卽帝王爲治之大範也我寧考五紀治平悉本於此我殿下一心繼述亶在於是而近年以來世道波蕩朝象潰裂位著無寅協之風言議有岐貳之歎注措太偏保合無期則平蕩之政其可謂盡其方乎有國之所維持惟在紀綱而風敎漸弛名分日壞下陵其上吏侮其官朝家之法禁莫施於强梗長吏之威令不行於獷悍輦路擊錚率多猥屑闕門借標亦自容易今日之紀綱可謂末如何矣公私之所依賴專靠財用而輕費垂匱儲畜幾空奢侈之俗日滋而莫遏尾閭之洩貪墨之風益熾而率多膚剝之情綃緞有禁而無補惜財之道租布屢蠲而反有竭恩之慮以至民國俱困緩急無備今日之財用可謂無餘地矣至若官職之數遞而有乖責成之意繡衣之頻出而多失奉使之體科場淆雜士習蔑丕變之期武備疎虞戎政無克詰之效凡玆數者莫非今日之痼弊則恬嬉頹惰固是群下之罪而苟究其源亦惟在於導率之未盡其道矣仁天之示警無怪乎若是丁寧也恭惟我殿下學貫天人誠切茂對凡所以寅畏而修省者宜無待於臣等之瞽說而第念應天之道不在文而在實實之一字言之甚易行之則難必也一事有弊則矯之以實一政有闕則修之以實內而幽獨隱微之際外而政令施措之間莫不以實心而行實政則今者之災安知不爲轉而爲祥之大機耶伏願殿下益加聖念以盡警省之實焉取進止答曰省箚具悉所陳當體念矣
정조 11년
正言金遇國疏曰伏以是月也乃純陰之月而昨日之雷隱隱有聲我殿下以側修之念軫消弭之道敬天之誠出於方寸減膳之敎不以文具如臣鹵莽無知識委靡蔑言議者適忝臺地寧不激感噫自聖明御極以來冬雷之作無歲無之玩而爲常不知爲異大官按故事而陳箚喉院三司謄陳談而進戒去年如是今年如是仁愛之天丁寧示戒而視之懜懜應之伈伈在昔唐虞盛世景星出慶雲爛蓂莢生鳥獸若而聖帝良佐先吁後咈有曰儆戒無虞又曰罔失法度恤恤乎湫湫乎憂治危明藹然方冊之間竊惟今之事勢憂虞之極而凜然有危亡之慮法度之失而馴而至倫綱之墜災異連年而見亂逆式月而生擧國忸安邪議橫流小大之臣袖手噤口只知爲身家計不知有君父讎朱子所云賊勢鴟張非一葦可抗者爲今日準備語也臣請以一二事端之足可致災者略陳之惟我聖明垂察焉噫丙丁之間亂逆滔天倫綱墜地宗國之危凜如一髮我殿下神聖英武廓揮乾斷元凶巨魁咸伏斧鑕危兆禍機轉爲磐石而尙慮夫大義未明餘孼傍生於是乎裒成義理文字揭爲海東日星歲月雖久而忠逆之分界至嚴耳目寢遠而魑魅之情狀莫逃譬如共兜罪而天下服春秋作而賊子懼國家之維持乎今日者惟是書也臣子之藉手乎北面者亦是義也無是書無是義而國其國人其人乎夫何近年以來是書則置束閣上是義則抛芭籬邊向之得罪明義者今也騫騰前之力戰公議者今焉剪拂汨董於漢賊之域朱紫於金石之案使隄防潰決而殆甚洪水之泚濫陰陽變亂而敢售鬼蜮之閃倐駸駸然民志不定汲汲焉主勢日孤若言其衆論之齊憤而眞贓之莫掩者則尹蓍東是也渠以奴事厚謙伯仲養厚之人力斥扶義之血疏則至曰更觀將來右袒作賊之逆帥則敢謂無故被論言出司直罪關黨與特以藏匿之大德復廁衣冠之舊籍旣無自新之跡而遽致汲綆之引乃以滓穢之蹤遂掌銓衡之柄渠若感君恩畏國法則凡係明義理懲亂賊之關惟當革心面着眼目百倍恒人而夷攷行政則顧戀宿處手勢濫滑其襍引匪類壞破大防難遍以擧而最是韓用中之擧擬寢郞一何無嚴放恣之甚也惟彼保任閹豎沮戱代理之罪編書攸載國人所知而其孫之初仕收檢殆若無故大臣長孫錄用者然蓍東眼中亦有明義錄乎卽此一事其不有君讎扶護凶黨之罪爲渠斷案而覬覦之輩因此生心澆亂之漸不知稅駕國家何負於渠渠之負國家乃至於此而再經都政厚樹私黨籌司惠局惟意兜攬朝廷之隄防漸壞凶逆之跳踉轉甚思之及此寧不痛心至若金鍾正亦以釁累之蹤濫蒙甄錄之恩報效之圖忠憤之義雖不可責之於渠而旣聞劇賊罔測之言至有內舍避身之擧則其疏之絶悖不見可知況於其時身帶金吾之長耳聽凶說面對凶人固當急急繫縛忙忙入告而乃反趑趄猶豫任其逃走晩後發告迹實涉於黽勉罪難容於緩忽韓采則島配而鍾正則晏如不但刑政之有乖抑恐義理之漸晦不可以時移事久而置之也審矣金履成以悌東之姪行己持論本自陰祕以渠地閥釋褐過十年循例陞六亦不擧論臺選猶濫堂錄胡爲於是乎凶滑之習讎視義理狼責之言無所顧忌敢於對策之文拖說明義錄義理簸揚闔捭如嘲如侮或曰恩讎或曰公私張皇爲言閃忽莫測而要其歸趣必欲毁是書壞是義而後已噫嘻唐虞之象刑亘古今而長留夏府之關石建天地而不悖雖有履成者百輩啾喧而嘲訕之何損於大義理關頭而若其熒惑之態嘗試之計吁亦巧且惡矣噫義理如是其不明淑慝如是其不別則人心拂鬱矣天理蔑絶矣然則天心安得以悅豫和氣安得以導達乎顧今仁天之薄示諄復之警抑亦云晩矣臣謂尹蓍東凡係淸顯之望依前刊改仍施島配之典金鍾正屛諸四裔不置朝籍金履成瀛選爲先改正施以屛裔之典然後人心可以底定災異可以消弭矣臣根孤植弱墻壁無依前年妄言猶不知悔今此見職殆同起廢而金人之緘謾抱杞國之憂仰念天災俯察時象繞壁彷徨如醉如癡欲忠者國耳得罪巨室非敢自恤臣無任激切屛營之至省疏具悉都是因機傾軋豈可循例賜批乎
정조 11년
丁未十月十五日辰時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修鄭東浚原任直閣徐龍輔以次進伏訖上曰今日日氣猝寒矣衍德曰兼以風寒矣衍德曰玉堂箚子已至經宿尙未承批矣上曰從當下批矣衍德曰再明日方物看品何以爲之乎上曰當親臨明日入處所啓辭可也命退承史以次退出
정조 11년
丁未十月十五日酉時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上命書京畿監司生鮮代捧事狀啓判付訖上曰此判付斯速分付于畿營亦令司饔院自明日代捧事一體分付賤臣承命出傳命退承史以次退出
정조 11년
尹行元啓曰明日方物看品相値視事頉稟之意敢啓傳曰知道
정조 11년
傳于趙衍德曰戶房承旨與戶曹判書歲幣色郞廳入侍
정조 11년
有政吏批判書李𡊠參判金文淳參議李集斗右承旨尹行元進以權中憲爲正言李成祜爲廣興守
정조 11년
兵批判書鄭昌順進參判黃昇源病參議宋鍈入直進參知柳誼替直左副承旨曺允大進副司果金履信以柳仁喆爲管城將
정조 11년
尹行元以禮曹言啓曰今十月十四日所下傳敎中自今日有減膳三日之命矣三日之限止於今日自明日依例復舊封進之意分付何如傳曰允
정조 11년
尹行元以司饔院都提調提調意啓曰因傳敎本院所供日下生鮮今日爲始以活鷄參半代封之意敢啓傳曰知道
정조 11년
曺允大以兵曹言啓曰今十月十七日武臣堂上朔試射日次而內外中日旣已停止不得爲之之意敢啓傳曰知道
정조 11년
曺允大以兵曹言啓曰卽接西所衛將張益福牒報則永肅門路西邊大松一株今曉因風顚仆云令該所姑爲移置之意敢啓傳曰知道
정조 11년
南鶴聞以分兵曹言啓曰卽接西所衛將韓命祥牒報則武德門內中松一株拔根顚仆云令該所追後斫去之意敢啓傳曰知道
정조 11년
洪仁浩啓曰臣敬奉聖敎馳詣義禁府取考囚徒案則保放罪人韓致瑞池雲成犯夜被捉事也依傳敎竝卽放送仍詣典獄署取閱囚徒案則御寶僞造罪人六名傳敎罪人四名殺獄罪人十三名結案罪人一名逆賊緣坐罪人一名馬牌偸出罪人二名誣告上典罪人一名印信僞造罪人二名誣人惡逆罪人一名烙印僞造罪人二名御寶僞造干連罪人一名殺獄干連罪人三名印信僞造干連罪人一名罪名俱係重大故竝爲仍囚輕囚罪人李景春李世同買僞紅牌假稱出身事也全時喆郭載億以綿花廛市民毆打人物辜限間囚禁事也此與各司罪人之一時囚禁有異有不可循例放送故一體仍囚之意敢啓傳曰竝放
정조 11년
南鶴聞以刑曹言啓曰因承政院啓辭典獄署輕囚罪人李景春李世同全時喆郭載億等竝放事命下矣依傳敎罪人李景春李世同全時喆郭載億等卽爲放送之意敢啓傳曰廷臣彌縫之習猶可駭也判堂旣是閣臣則今日擧行其可成說乎五日錄啓時纔放旋囚之弊雖不必一一提說而遇寒釋囚旣非不可爲之事則特敎之下不徒不放有此巧匿之事縱曰郞吏之所爲卿等在近列有此不察之罪京兆之不察猶屬餘事以何意彌縫緣何事不察其委折自政院卽爲問啓於判亞堂且以曹屬言之渠輩蟻蝨之賤若有一分懲畏於今夏處分之後則焉敢有此故犯乎下吏之事不必下敎此則任之堂上竝以此意令政院一體分付
정조 11년
南鶴聞啓曰廷臣彌縫之習猶可駭也判堂旣是閣臣則今日擧行其可成說乎五日錄啓時纔放旋囚之弊雖不必一一提說而遇寒釋囚旣非不可爲之事則特敎之下不徒不放有此巧匿之事縱曰郞吏之所爲卿等在近列有此不察之罪京兆之不察猶屬餘事以何意彌縫緣何事不察其委折自政院卽爲問啓於判亞堂且以曹屬言之渠輩蟻蝨之賤若有一分懲畏於今夏處分之後則焉敢有此故犯乎下吏之事不必下敎此則任之堂上竝以此意令政院一體分付事命下矣問于刑曹判書吳載純參判洪秀輔處則以爲臣等俱以無似待罪法曹凡係訟獄不能事事尋常悚恧是白在如中今日輕囚放釋之命出於當寒恤囚之聖德而至於曹內拘留之類亦有一竝疎放之命乙仍于臣等卽地知委使之無遺放送而其中李弘濟趙忠國姜渭聖卞光錫等四名段或罪名稍重或關係不輕而本事俱未究竟故有難全然白放各令保授於可信人處是白遣金鍾輔段因戶曹移文其所僞造關文數甚夥然而印信出處姑未究覈故臣載純意謂此則罪犯甚重不可謂之輕囚果令移囚典獄是白如乎臣等矇未覺察不善奉行致有此特敎問啓之命伏地惶隕不知所達云矣敢啓傳曰罪名稍重則移囚典獄可也豈可如是然而越俸姑令退去
정조 11년
丁未十月十六日辰時上御誠正閣右承旨入侍時右承旨尹行元假注書趙台榮記事官李相璜金祖淳以次進伏訖上命書傳敎曰明日方物封裹看品處所以春塘臺爲之又命書傳敎曰政官牌招開政又命書傳敎曰日寒如此金吾保放諸囚刑曹輕囚該房承旨馳往疎放後以啓各營拘留一體放送事分付上曰京兆郎廳亦爲發牌輕囚皆令放送事分付命退承史以次退出
정조 11년
丁未十月十六日巳時上御重熙堂戶房承旨與戶曹判書入侍時左承旨趙衍德假注書趙台榮記事官尹行任金祖淳戶曹判書徐有隣以次進伏訖上曰歲幣色郞廳待令乎衍德曰諸郞廳家在稍遠故姑未入來矣上敎有隣曰明日方物看品當以春塘臺爲之各種物件趁早待令事分付郞廳可也命退諸臣以次退出
정조 11년
丁未十月十六日酉時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上曰明日開門差早爲之各種方物預爲待令待開門入之事分付該曹命讀公事仍書判付訖命退承史以次退出
정조 11년
曺允大啓曰臣今日方物封裹進去下直之意敢啓傳曰知道
정조 11년
傳于尹行元曰戶房承旨入侍
정조 11년
傳于曺允大曰近來朝令無論大小自下擧行惟以彌縫爲事已極痛駭而雖以今日輕囚放釋一事言之承宣之承命放送異於本院之囚徒書放況有拘留竝放之特敎則今聞該房査奏之言京兆下輩之極意欺瞞或匿置民家或密置公廨已萬萬駭然刑曹則雖間於京兆之無形然敢以拘留之人保授似此小事朝令不可行乎當該京兆堂上一竝越俸三等入直郞廳爲先汰去令義禁府拿問處之刑曹堂上亦爲越俸一等郞廳拿處下吏令攸司嚴加勘律後草記郞廳之代令該曹口傳差出
정조 11년
吏曹口傳政事以兪漢輔爲漢城主簿
정조 11년
南鶴聞以禮曹郞廳以左右相意啓曰御覽方物還下黃細苧布七匹白細苧布四匹黃細綿紬七匹白紬綿紬十六匹紫細綿紬二十匹白綿紙二百二卷極擇改備其餘物種一一看品同爲封裹之意敢啓傳曰知道
정조 11년
曺允大以都摠府言啓曰都摠管徐有隣以戶曹判書方物封裹事議政府晝仕出去之意敢啓傳曰知道
정조 11년
尹行元以議政府司錄以左右相意啓曰今日方物封裹及査對時政府西壁常爲進參而左參贊金魯鎭身病猝重右參贊尹塾謂以嫌不可進參云將無以備員開坐左參贊金魯鎭右參贊尹塾竝姑許遞令該曹以在京無故人口傳差出仍卽牌招使之參坐何如傳曰允先參坐後謝恩
정조 11년
吏曹口傳政事以鄭昌聖爲左參贊徐有寧爲右參贊
정조 11년
南鶴聞以刑曹言啓曰京兆下輩之極意欺瞞或匿置民家或密置公廨已萬萬駭然刑曹則雖間於京兆無形亦然敢以拘留之人保授似此小事朝令不可行乎當該京兆堂上一竝越俸三等入直郞廳爲先汰去令該府拿問處之刑曹堂上亦爲越俸一等郞廳拿處下吏令攸司嚴加勘律後草記事命下矣謹按律文則大明律制書有違條云凡奉制書有所施行而違者杖一百同律對制上書詐不以實條云凡奏事詐不以實者杖一百徒三年名例云二罪俱發以重者論依此律從重論本曹書吏姜道說全羅道高山縣徐敬直忠淸道文義縣崔命純慶尙道尙州牧竝徒三年定配卽爲押送而杖則待用刑令配所官擧行事分付于各該道臣漢城府書吏金禹瑞朴尙淳等所當一體照勘而旣有捧草供以入之命故姑不得擧行之意敢啓傳曰旣與自犯匿置有異堂上旣已處分下吏不足責此草記分揀
정조 11년
丁未十月十七日辰時上詣春塘臺方物封裹看品入侍時兼都承旨沈豐之左承旨趙衍德左副承旨曺允大右副承旨洪仁浩同副承旨南鶴聞記事官金孝建假注書趙台榮記注官承膺祚記事官金祖淳二直提學李秉模檢校直閣徐鼎修直閣鄭大容以次隨駕上具戎服乘輿出賓陽門由靑陽門詣春塘臺降輿陞座上曰各樣方物入之戶曹佐郞鄭東敎等以次奉入上曰閣臣承旨逐條看品如有執頉者盡爲點退可也豐之秉模等以次看品訖上曰執頉者爲幾許耶豐之曰以最多數言之白綿紙爲一百餘卷矣上命分賜諸臣訖乘輿出靑陽門入賓陽門還內諸臣以次退出
정조 11년
丁未十月十七日未時上御重熙堂推考房承旨入侍時右副承旨洪仁浩假注書趙台榮記注官承膺祚記事官金祖淳以次進伏訖上命書刑曹草供判付上曰京兆吏所藏匿之囚卽是沈能喆之訟隻云沈能喆誰也仁浩曰聞能喆卽沈履之之子也上曰沈能喆誰之壻也注書出去問於都承旨以來可也賤臣承命出回奏曰問于都承旨沈豐之處則以爲沈能喆卽申晩之壻云矣上曰晩之姓名豈可肆然回奏乎所謂申字卽是臣字耶更問於都承旨可也賤臣承命出傳上曰初欲判下於草供矣旣聞晩之女壻之事則豈可自上賜批於此等訟案乎使秋曹堂上出意見更爲盤問草記可也雖秋曹旣聞此事何敢泛然看過乎乃命退承史以次退出
정조 11년
丁未十月十七日酉時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上曰戶判入來乎衍德曰姑未入來矣上曰如已入來入侍賤臣承命出與戶曹判書徐有隣偕入進伏上敎有隣曰方物善爲封裹乎有隣曰然矣上曰何時封裹乎有隣曰參贊午後始承牌來參故日暮前纔得封裹矣命退諸臣以次退出
정조 11년
曺允大啓曰臣入直禁軍戎器點考進去下直之意敢啓傳曰知道
정조 11년
曺允大啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 11년
傳于曺允大曰戶刑房承旨入侍
정조 11년
左承旨趙衍德左副承旨曺允大右副承旨洪仁浩同副承旨南鶴聞所懷臣等職忝近密豈不仰體建極之聖念佇覩歸極之至治而獨奈人心不齊物情難平夤緣事會或售傾軋之習牢率故常間多漫漶之弊今於遇災省躬之餘特降諄複敷心之敎凡今在廷之臣孰敢復懷黨比之心而若乃懲礪董正之方不惟在於溫音以解之薄罰以警之而已噫淫朋比德箕疇示戒仁能好惡曾傳垂訓臣等竊伏覩我殿下臨御以來務調醎酸治欲底於寧靖量恢淵藪德已洽於含弘而惟是拘牽私昵自陷渝激之罪畦畛彼此甘爲狹窄之歸者卽一不率化之徒也特以寧靖之不露聲色含弘之過示包荒馴致近日朝象而暌乖極矣天下之義理祗是一箇而甲者之所執乙者未必爲是朝廷之公議夫豈二岐而此邊之所斥彼邊不以爲非始也私室之語言終至朝廷之上徹畢竟氷炭互加戈戟相尋苟究厥由蓋無一分畏戢之心故耳臣等愚意竊以爲明好惡嚴黜陟六字爲今日救弊之方伏願留神澄省焉上曰爾等之言雖不十分有槪大體六字陳勉亦好矣當留意
정조 11년
副應校鄭萬始校理李鼎得副校理宋翼孝徐配修修撰李敬五宋民載副修撰趙鎭宅韓用龜等所懷伏以天心再警於游雷聖念彌切於詢蕘至有書進所懷之敎十行絲綸丁寧懇摯臣等聚首奉讀不勝欽頌之至噫上好下從聖人攸訓表端影正先哲有言顧今日之爻象一反於是此曷故焉臣等愚昧竊以爲懲討天下之大義也用舍王者之大柄也義理定而典章行則一世咸服自臻寧靖之域矣好惡明而黜陟公則衆趨歸壹方囿含弘之象矣今我殿下寬仁太過誅討之義專事鎭安而其弊也堤防漸壞旌別之際一務包容而其流也臧否易混以致言議之渝激而傾軋成風世路之挾窄而偏詖日甚治無徯志之望朝無交泰之象以古人憂治危明之心寧不慨惜於今日耶伏願殿下惕然改圖以明義理正好惡爲今日對症之劑使搢紳大夫丕變朋淫之習咸底會極之休則應天以實不外乎是惟殿下懋哉懋哉上曰日前箚子太草率賜批後原本之留中出於爲爾等之意而今日求助之後意謂悉心對揚又如是草率誠慨然矣
정조 11년
傳于南鶴聞曰俄下求助之敎豈敢備例而兩司之箚不可但謂冗長又不可但謂草率若曰傳敎未及見云爾則頒布已久職在言責有此孤負不可無警飭之擧當該兩司諸臣一竝遞差諫長之獨不聯名又何意也首創獨疏之謬例以啓僚臺之效嚬而惹鬧以此以彼難免其責行大司諫李度默亦爲遞差
정조 11년
傳于南鶴聞曰兩司未差之代前望單子入之
정조 11년
兩司前望單子入大司憲洪檢執義李思祚掌令李宗燮朴行淳持平尹九宗曺霖大司諫嚴思晩獻納李殷模正言金鎔李益運落點
정조 11년
以濟州牧使狀啓畢賑形止馳啓事傳于趙衍德曰卿之前後狀辭極甚該詳調賑始末歷如指掌治績之綜明亦可推知甚可尙也所請亦甚得宜依此施行事回諭
정조 11년
賑恤廳啓目粘連濟州牧使李命俊畢賑加資賞典令該曹稟處何如判付啓觀於狀辭參以擧行賑政之外治蹟可知前此回諭屢示褒嘉之意者此也畢賑後加資便成前例何靳於此倅該牧使李命俊加資若此則豐基事必因襲謬足可寬貰原啓目中論罪一款分揀事分付爲良如敎
정조 11년
刑曹啓目漢城府書吏金禹瑞朴尙淳等原情云云沈能喆照律定配金禹瑞等考律嚴勘何如判付啓金禹瑞段依啓目施行朴尙淳段所犯與刑吏無異放送沈能喆段堂疏旣以不義二字爲言者卿等亦必領會國有一分法綱渠焉敢若是以渠所供觀之非不義之物卽完伯沈頤之物也然以事理推之立石之需不給其兄給其矣處云者甚不成說若非頤之之物必是堂疏所謂不義之物此一段究竟後更爲論理草記勘罪爲良如敎
정조 11년
領議政金致仁左議政李在協右議政兪彦鎬等箚曰伏以今日之雷又何爲而作也聖明警惕於上群工奔走於下盡修省之方無暇豫之失宜其天心回怒乖氣自消而乃反譴告之不已一之再之轟硜有加殆若耳提而面命嗚呼其可畏也天人無間厥理無差是豈無所以而然哉古人以置相得失占國之安危調元贊化論道經邦蓋莫非其職而今以如臣等者處之凡庸陋劣旣無以上補一德癃老昏憒又不能下整百度汔無一言一事少酬我殿下委畀之意此其罪不容於誅久矣而臣等則不知辭避殿下則一味涵貸昊天曰明安得不赫然而申警也玆敢相率聯籲仰請譴何處分之降悚息以竢取進止答曰省箚具悉卿等之懇修省之意已悉於求助之敎卿等安心勿辭視事仍傳曰此批答遣史官傳諭于三大臣
정조 11년
副修撰趙鎭宅疏曰伏以臣伏奉傳敎下者以京兆匿囚事有堂郞處分之命臣於此竊爲之駭痛也噫當寒慮囚特許放釋實出我聖上視如傷之至意則爲有司者固當恪遵奉行無敢淹留而乃反委諸下屬恣意欺瞞潛置民家密匿公廨以至摘奸現發之境德音莫宣朝令不行揆以紀綱固萬萬駭惋而至若隱匿之由明有指使之跡當初始訟旣緣不義之財畢竟聽許自歸非理之科以至曲循私徑敢蔽天聽世道雖曰陵夷紀綱雖曰虧壞放肆之習壅蔽之擧一至此極寧不痛心究厥罪犯不可以越俸汰拿而止臣謂當該聽理堂上爲先施以削黜之典入直郞廳施以竄配之律特命攸司覈得委折其居間慫慂之人照法重繩俾仁澤下究而國綱稍振千萬幸甚省疏具悉沈能喆事聞於渠供事屬完伯似與疏中所謂不義之財差殊拒令匿置一款姑未査得當於該曹啓目判下該堂事始旣越法末又干科此等訟官不可尋常處之依施郞官已汰拿勿論
정조 11년
校理李鼎德疏曰伏以邦休已兆於毓慶人情咸聳於設廳攢手欣祝帀域同情仍伏念臣顓蒙椎鹵百無肖似而只資口讀濫竊科第四載之間歷揚淸顯中批除旨已是特恩前席溫諭至及先故臣且惶且感誠不知何以得此於聖明之世也惟是前後忝叨多在經幄而顧惟謏蔑之識曾乏絲毫之裨每一循省冞增慙恧只將竭蹶之義思效塵刹之報更安有分外營求之望哉第臣有區區至切之私懇終不能自阻於孝理之下伏惟聖明垂察焉臣賦命險釁早失所怙獨有偏母而今年已六十有八矣少多疾病轉成沈痼眞元耗竭神衛凋落奄奄氣息不離床席而所恃以爲命者惟在於臣身顧臣誠旣淺薄家又貧屢甁罍屢罄菽水時絶至於藥餌之方甘旨之供所以扶護調救者一未效誠則臣心湔迫爲如何哉夫以積傷之軀而抱累歲之疾衰暮之命而罹飢寒之厄則正所謂天下之窮民也臣進不能對揚王休粗效人臣之分退不能保養病母少伸人子之情辜負公私死有餘罪且竊念爲子爲臣情無緩急而事君事親日有長短犬馬之戀主雖篤而烏鳥之反哺亦切則桑楡暮景前路無多而葵藿寸忱後期可圖玆敢冒昧而陳之伏乞聖明俯賜憐察畀臣湖嶺間一小邑俾得以下遂將母之願上戴分憂之寵則公私得便隕結是期省疏具悉疏辭依施
정조 11년
丁未十月十八日辰時上御誠正閣戶刑房承旨入侍時左承旨趙衍德右副承旨洪仁浩假注書李羲觀記事官李宗烈記注官承膺祚以次進伏訖上曰御製有校正事仕進閣臣入侍事分付賤臣承命出與一提學金鍾秀偕入進伏上曰下番玉堂趙鎭宅持驪州邑誌入侍邑誌雖未及持來先爲入侍賤臣承命出與趙鎭宅偕入進伏上曰邑誌持入乎鎭宅曰方送人臣家使之持來矣上命仁浩先退仁浩退出上曰注書出去邑誌持入賤臣承命出持邑誌還入進呈上命鎭宅先退鎭宅退出命書公事訖命退諸臣以次退出
정조 11년
丁未十月十八日申時上御重熙堂承旨入侍時左承旨趙衍德假注書趙台榮記事官李相璜金祖淳待敎尹行任以次進伏訖上曰大老祠碑文留置內閣宋欽書卽爲出去待下敎來待事分付賤臣承命出傳上曰陳箚玉堂竝來待政院事分付賤臣承命出傳上命書傳敎曰微雷隱隱又發於五日之間至理玄邈雖不敢傅會爲說只就面前人事易曉而易解者求之上下反其所好牴牾難合至於睽乖予所好者寧靖而世則渝激予所好者含弘而世則窄狹如是而安望共濟殷須治能徯志乎上下交則泰不交則否否隔壹鬱下失其道上干于和靜究厥由由予否德仁愛之警告不難曉解在今日修省之方其要莫過於求助咨爾近密三司之臣體予如渴之思如以公亮勵翼之謨補予闕遺其爲益豈比於減常饍之備常例乎等是言也背予所求畢竟爲拒言之歸日前臺批責之以因機傾軋者此也竝須知悉仍傳曰若啓若箚徒歸文具承旨玉堂則各陳所懷兩司則旣不詣臺以聯箚捧入近來有謬例同時行公臺諫而或以聯箚或以獨疏甚未安矣此意政院申飭上曰右副承旨入侍賤臣承命出傳右副承旨洪仁浩進伏上曰玉堂箚子還給更以所懷書呈而勿用例套必以俄下傳敎逐條對陳事招致諸玉堂分付可也上曰惠慶宮進服加減歸脾湯十貼製入出榻敎命退承史以次退出
정조 11년
沈豐之啓曰明日拜表相値視事頉稟之意敢啓傳曰知道
정조 11년
沈豐之啓曰來二十一日輪對日次矣敢稟傳曰爲之
정조 11년
傳于曺允大曰次對食後來會
정조 11년
參贊前望單子入之左參贊吳載純右參贊宋載經落點
정조 11년
尹行元啓曰卽者校理李鼎德修撰李敬五謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰飭敎用人言例亦敢引義乎可謂不曉事理遞差前望單子入之待下批與他玉堂牌招入直
정조 11년
玉堂前望單子入之校理金履翼修撰尹光普落點
정조 11년
沈豐之啓曰前校理李鼎德前修撰李敬五處問啓事命下矣問于李鼎德李敬五處則以爲臣等俱以無似忝居論思昨日求助之下莫效對揚之義草草所懷孤負聖意之勤摯及承聖批過加優容誨諭諄複臣等聚首奉讀感誦之不暇豈敢爲一毫引義之計而第緣臣等愚迷顚錯徒懷溺職之是懼全昧處義之乖當率爾徑出致勤問啓一則臣等之罪二則臣等之罪惶隕震懍不知所達云矣敢啓傳曰雖於大臣批答只以慨然二字爲答則不必上箚引咎亦不必胥命金吾玉堂雖自重焉敢爲此無於古無於例之擧乎至於徑出尤萬萬未妥此雖小事所關紀綱分義問啓之下對辭極爲矇然當該玉堂爲先罷職
정조 11년
傳于尹行元曰刑曹判書前望單子入之待下批牌招察任
정조 11년
以柳煥寅囚單子傳于洪仁浩曰付過放送
정조 11년
以戶曹別單唐藥材貿易事傳于南鶴聞曰所謂別香所入必是自內別造香所入也不然則內局豈有別香乎自內別造香元無造出之事丙申以後便同革罷內局之循例啓下於燕貿別單必是金光國所爲自本曹査問該院如果自內別造香則首醫論罪草記
정조 11년
南鶴聞以戶曹言啓曰以戶曹唐藥材貿易別單傳曰所謂別香所入必是自內別造香所入也不然則內局豈有別香乎自內別造香元無造出之事丙申以後便同革罷內局之循例啓下於燕貿別單必是金光國所爲自本曹査問該院如果自內別造香則首醫論罪草記事命下矣問于內醫院則以爲別香材料卽芙蓉香衣香所入而春秋等香時以別香材料同時加劑一體需用而元無以別香材料內入之例未知創自何時而取考前後啓下別單則戊戌別單以加劑香爲名己亥以後連以別香爲名一例擧行故今番亦爲依例啓下文移戶曹云矣今此別香名色旣非內入之需乃是內局加劑材料溯考屢年如例擧行雖與今年創開有異其所襲謬之罪在所難免當該首醫金光國令該府拿問處之內局藥材燕貿別單改修正啓下何如傳曰如自戊戌創行而今番循例爲之則首醫汰去別單改修正若是久遠之例則首醫勿論依元別單擧行後形止草記
정조 11년
曺允大以兵曹言啓曰今十月二十日文臣朔試射日次而內外中日旣已停止不得爲之之意敢啓傳曰知道